Inger Støjberg (V), 2011-12-15:
Først og fremmest skal der lyde en stor tak til Dansk Folkeparti for at rejse den her vigtige debat.
Jeg synes, at det er en stor styrke, at vi i Folketinget ikke kun diskuterer helt konkrete lovforslag og paragraffer, men også fra tid til anden tager en mere grundlæggende debat som den her.
Det er jo så det, vi får muligheden for i dag, så mange tak til Dansk Folkeparti for det.
I Venstre er vores holdning klar.
I det åbne og frie møde med fremmede kulturer bør vi være bevidste om, at vor verden udgår fra Danmark og fra det danske.
I vores liberale kultursyn er vores historiske og folkelige rødder afgørende.
I Venstre er vi ikke kulturrelativister.
Vi er stolte af at være danske.
Vi mener, at det danske har en særlig værdi for os som folk, og vi mener, at vi som politikere og som samfund skal værne om den danske kultur og også om vores kristne kulturarv.
Andre kulturer kan selvfølgelig godt være repræsenteret i Danmark, naturligvis, men andre kulturer skal ikke trænge den danske kultur og vores værdier tilbage, og vi skal ikke i misforstået hensyntagen pålægge os selv bånd, hverken på traditioner eller vaner.
Det er jo i virkeligheden det, der er essensen af hele debatten her i dag.
Der er ikke noget galt i, at der kommer mennesker til Danmark, og at de tager deres kultur og traditioner med, tværtimod.
Dansk kultur er netop over årene blevet formet i mødet med andre kulturer.
Men kulturmødet skal ske i respekt for, at det her er Danmark, danskernes land, hvor vores traditioner har en særlig status.
Det handler om at have både rødder og antenner i orden, som hr. Bertel Haarder engang har sagt det.
Rødderne handler om at føle en tilknytning til dansk historie og kultur.
Det er en af grundene til, at vi har styrket de kulturbærende fag i skolen de sidste 10 år og i det hele taget sat mere fokus på de kulturbærende institutioner i det danske samfund.
Men tingene skal hænge sammen, og det er så her, antennerne kommer ind i billedet.
Antennerne er nemlig nok så vigtige, for de handler om vores deltagelse i den store verden og om, at Danmark er åben for indtryk udefra.
Når forespørgslen her i dag stiller spørgsmålet, om vi aktivt skal understøtte og fremme et multikulturelt samfund, så er Venstres svar nej.
I Venstre mener vi ikke, at det er en statslig forpligtelse at arbejde for at skabe et multikulturelt samfund.
I Venstre mener vi heller ikke, at staten skal arbejde for at sidestille andre kulturer eller udjævne forskellene mellem kulturerne i Danmark.
Vi skal naturligvis give plads til, at mennesker kan leve det liv, de ønsker, i Danmark, så længe det sker inden for og med respekt for de danske love.
Vi har faktisk ad flere omgange drøftet indsatser.
Vi har endda sammen med Dansk Folkeparti på et tidspunkt gjort en meget stor indsats omkring ghettoerne, hvor vi gennemførte en ghettostrategi.
Nu kan jeg forstå, at den nye regering ikke vil kalde det for ghettoer længere.
Jeg tror, det sker i en lidt misforstået tro på, at hvis man lader være med at kalde noget ved dets rette navn, forsvinder problemet nok.
Det er jeg ikke enig med regeringen i.
Man kan naturligvis godt lave indsatser og sætte fokus på ting rundtomkring, men jeg synes omvendt set også, at man skal passe på med, at man ikke lovgiver om alting.
Det synes jeg er synd og skam, og det er noget af det, som jeg meget gerne vil debattere.
Jeg tror ikke, at hr. Martin Henriksen og jeg får en særlig lang debat om det,
fordi den slags er vi faktisk fuldstændig enige om.